**Obrazloženje za savjetovanje**

**Donošenje dokumenata propisanih Zakonom o zaštiti od požara:**

* **Procjene ugroženosti od požara i tehnoloških eksplozija**
* **Plana zaštite od požara Grada Bakra**

Zakonom o zaštiti od požara („Narodne novine“ br. 92/10. i 114/22.) određeno je da jedinice lokalne i područne (regionalne) samouprave donose plan zaštite od požara za svoje područje na temelju procjene ugroženosti od požara, po prethodno pribavljenom mišljenju nadležne policijske uprave. Planovi se usklađuju najmanje jednom godišnje, a procjene ugroženosti najmanje jednom u pet godina.

Budući da su navedeni rokovi istekli, Grad Bakar je naručio izradu novih dokumenata, ažurirane Procjene i Plana zaštite od požara koje je izradila Vatrogasna zajednica Primorsko-goranske županije.

Ažuriranje Procjene izvršeno je sukladno Pravilniku i izradi procjene ugroženosti od požara i tehnološke eksplozije („Narodne novine“ br. 35/94., 11/05. i 28/10.) i ostalim zakonskim propisima.

Plan zaštite od požara temeljni je normativni akt Grada Bakra koji uređuje sustav organizacijskih i tehničkih mjera i utvrđuje konkretne odnose i obaveze.

Sukladno odredbi članka 13. stavak 3. Zakona, Vatrogasna zajednica Grada Bakra, nakon provedenih konzultacija s vatrogasnim postrojbama izdala je pozitivno mišljenje na dio Procjene ugroženosti od požara i tehnoloških eksplozija koje se odnose na organizaciju vatrogasne djelatnosti za Grad Bakar.

Ministarstvo unutarnjih poslova, Ravnateljstvo civilne zaštite, Područni ured civilne zaštite Rijeka, Služba inspekcijskih poslova Rijeka, inspekcijskim nadzorom koji je izvršen 17. svibnja 2023. godine utvrdila je da su izrađeni dokumenti usklađeni, tj. ažurirani tako da odgovaraju novonastalim uvjetima.

Izrađeni dokumenti, Procjena i Plan zaštite od požara, radi sudjelovanja javnosti prije donošenja na Gradskom vijeću, objaviti će se na stranicama Grada Bakra.